## Justícia aborda amb els operadors jurídics l’estat d’implantació de la Llei orgànica 1/2025

*** El 31 de desembre culmina la implantació de la nova Oficina Judicial dels Tribunals d’Instància en la Comunitat Valenciana, amb els deu últims partits judicials
* Nuria Martínez participa en una trobada sobre la nova norma de mesures en matèria d’eficiència del Servici Públic de Justícia**

La consellera de Justícia i Administració Pública, Nuria Martínez, juntament amb els alts càrrecs i els subdirectors de les àrees de justícia, s’han reunit amb els operadors jurídics per a abordar l’estat d’implantació de la Llei orgànica 1/2025 de 2 de gener, de mesures en matèria d’eficiència del Servici Públic de Justícia.

Durant la trobada, que s’ha celebrat en la Ciutat de la Justícia de València, Núria Martínez i el seu equip els han traslladat propostes, han plantejat solucions als reptes i han escoltat les seues necessitats i suggeriments, amb l’objectiu d’introduir millores que permeten culminar l’última fase d’implantació de la nova norma amb totals garanties d’èxit i avançar cap a una administració de justícia més àgil, eficient i pròxima.

A la reunió han assistit el president del TSJCV, el Fiscal Superior de la Comunitat Valenciana, els fiscals cap provincials, presidents de les audiències provincials, degans dels jutjats de València, Alacant i Castelló, representants dels col·legis professionals d’advocacia, procuradors, graduats socials, registradors de la propietat i mercantils i responsables de la Conselleria de Justícia i Administració Pública, així com de la Direcció General de Tecnologies de la Informació i les Comunicacions.

“La implantació d’esta nova norma canvia totalment l’estructura del que hem conegut fins ara. Amb la nova Oficina Judicial ens endinsem en un nou paradigma que implica una reestructuració d’espais i equips de treball. Esta aplicació de la nova norma comporta molta faena en molt poc de temps, per la qual cosa vull agrair l’esforç i l’entrega de tot equip de la Conselleria”, ha explicat la consellera.

Al llarg de la sessió, s’ha efectuat un balanç de les actuacions realitzades per part de la Conselleria de Justícia i Administració Pública i de la Direcció General de Tecnologies de la Informació i les Comunicacions en el procés d’implementació de la Llei orgànica 1/2025 de mesures d’eficiència del Servici Públic de Justícia, des de l’adequació de les seus judicials, que tindrà un impacte econòmic de vora 50 milions d’euros, a una primera reestructuració de les plantilles, que es podrà revisar i sobre la qual es podran introduir canvis de la mà de la judicatura per a millorar l’operativa.

La Conselleria de Justícia i Administració Pública culminarà el 31 de desembre la implantació de la nova Oficina Judicial dels Tribunals d’Instància en tota la Comunitat Valenciana amb els últims 10 partits judicials en els quals falta per implantar: Alacant, Benidorm, Elx, Orihuela, Torrevieja i Villena, en la província d’Alacant, Castelló i Vinaròs en la província de Castelló, Gandia i València en la província de València.

D’esta manera, el nou model d’oficina judicial dels tribunals d’instància estarà en funcionament en els 36 partits judicials de la Comunitat Valenciana per cap d’any.

**Implantació escalonada del nou model**

La Llei orgànica 1/2025 va establir la transició des d’un sistema organitzatiu rígid d’unitats judicials i plantilles orgàniques, a un model d’estructures flexibles, basat en una organització de servicis comuns de tramitació i de servicis comuns generals, que assistiran als jutges. La disposició transitòria primera d’esta llei determina que la constitució dels tribunals d’instància s’implantarà de manera escalonada.

Així, l’1 de juliol de 2025 els jutjats de primera instància i instrucció i els jutjats de violència sobre la dona, els partits judicials a on no hi havia un altre tipus de jutjats, es van transformar, respectivament, en seccions civils i d’instrucció úniques i seccions de violència sobre la dona.

En total van ser 24 partits judicials: Alcoi, Elda, Ibi, Novelda, Sant Vicent del Raspeig, la Vila-joiosa, en la província d’Alacant; Segorbe, Nules i Vila-real en la província de Castelló, i Alzira, Carlet, Catarroja, Llíria, Massamagrell, Mislata, Moncada, Ontinyent, Paterna, Picassent, Quart de Poblet, Requena, Sagunt, Sueca i Xàtiva en la província de València.

L’1 d’octubre de 2025 es va implantar el nou model a Dénia i Torrent, i el 31 de desembre els restants jutjats de deu partits judicials es transformaran en les respectives Seccions. En la província d’Alacant en el partit judicial d’Alacant, Benidorm, Elx, Orihuela, Torrevieja i Villena; a Castelló i Vinaròs en la província de Castelló; i a Gandia i València en la província de València.

**Nova estructura organitzativa**

La nova estructura organitzativa determina que els jutjats existents en l’actualitat es transformen en seccions dels tribunals d’instància corresponents a cada partit judicial de la Comunitat Valenciana, que tindran servicis comuns de suport als jutges i per a la prestació del servici públic de justícia.

Segons la nova estructura organitzativa, els servicis comuns seran dirigits per un lletrat o lletrada de l’Administració de justícia, de qui dependran funcionalment la resta dels lletrats de l’Administració de justícia i el personal al servici de l’Administració de justícia, i es constituiran àrees o equips de treball amb la finalitat de flexibilitzar la funcionalitat dels servicis comuns.

Fecha: 24/11/2025